থার্মোকলের গোডাউনে অগ্নিকাণ্ডে মৃত্যু হল ৩ জনের

ওয়েব ডেস্ক : নরেন্দ্রপুর থানার নাজিরাবাদ (Nazirabad) এলাকায় থার্মোকলের গোডাউনে লেগেছিল ভয়াবহ আগুন (Fire)। স্থানীয়রা জানিয়েছিলেন, অগ্নিকাণ্ডের পর বেশ কয়েকজন নিখোঁজ রয়েছেন। জানা যাচ্ছে, অগ্নিকাণ্ডে ওই তিন জনের মৃত্যু (Death) হয়েছে। এমনটা নিশ্চিত করেছেন বারুইপুর পুলিশ জেলার পুলিশ সুপার শুভেন্দ্র কুমার। তবে এখনও মৃতদের পরিচয় জানা যায়নি। অনেকে দাবি করেছেন, তাঁদের পরিবারের সদস্যরাও নিখোঁজ। ফলে এই ঘটনায় মৃতের সংখ্যা আরও বাড়তে পারে বলেই মনে করা হচ্ছে।

নরেন্দ্রপুর থানার নাজিরাবাদ (Nazirabad) এলাকায় ওই কারখানায় এই অগ্নিকণ্ডের ঘটনা ঘটে। রাত আড়াইটে নাগাদ এই আগুন লাগে বলে খবর। এই ঘটনার পরেই আতঙ্ক ছড়িয়ে পড়ে স্থানীয়দের মধ্যে। তার পরেই দমকল ও পুলিশে (Police) খবর দেওয়া হয়। এর পরেই ঘটনাস্থলে আসে দমকলের একাধিক ইঞ্জিন। তবে আগুনের তীব্রতা এত ছিল যে চারপাশ কালো ধোঁয়ায় ঢেকে যায়। তবে বর্তমানে আগুন অনেকটা নিয়ন্ত্রণে আনা গিয়েছে বলে খবর।

আরও খবর : আনন্দপুরের কারখানায় ভয়াবহ অগ্নিকাণ্ড!

তবে অগ্নিকাণ্ডের সময় ওই কারখানায় পাঁচজন কর্মী ছিলেন বলে দাবি করা হচ্ছিল স্থানীয়দের তরফে। তবে তিনজনের দেহ উদ্ধার করা হয়েছে বলে খবর। এই ঘটনায় কারখানায় আরও কেউ আটকে রয়েছেন কি না, সেটা খতিয়ে দেখছেন দমকলের কর্মারা।

অন্যদিকে জানা যাচ্ছে, ওই থার্মোকলের গোডাউনে রান্না হতো। আর সেখান থেকেই এই অগ্নিকাণ্ড হয়েছে বলেই প্রাথমিকভাবে মনে করা হচ্ছে। তবে এর পিছনে অন্য কোনও কারণ রয়েছে কি না, সেই বিষয়টিও খতিয়ে দেখছে পুলিশ।